b'\n_START_ARTICLE_\nMaaottelumarssi 1941\n_START_PARAGRAPH_\nMaaottelumarssi 1941 oli k\xc3\xa4velykilpailu, joka k\xc3\xa4ytiin Suomen ja Ruotsin v\xc3\xa4lill\xc3\xa4 4.\xe2\x80\x9325. toukokuuta 1941. Maaottelumarssin s\xc3\xa4\xc3\xa4nt\xc3\xb6jen mukaan voittaja olisi maa, jossa kirjattaisiin enemm\xc3\xa4n suorituksia. Suoritukset painotettaisiin maiden v\xc3\xa4kilukujen suhteessa siten, ett\xc3\xa4 yhden suomalaisen suoritus vastasi kahden ruotsalaisen suoritusta. Marssijoiksi kelpuutettiin kaikki vuonna 1931 ja sit\xc3\xa4 ennen syntyneet kansalaiset. Naisten ja 1928\xe2\x80\x931931 syntyneitten lasten piti k\xc3\xa4vell\xc3\xa4 10\xc2\xa0km alle tunnin ja 40 minuutin ja miesten 15\xc2\xa0km alle kahden tunnin 20 minuutin ajassa. Juosta ei saanut, ja sama henkil\xc3\xb6 sai marssia vain kerran._NEWLINE_Maaottelumarssin j\xc3\xa4rjestelyihin osallistui j\xc3\xa4rjest\xc3\xb6j\xc3\xa4 hyvin laajasti. Mukana olivat muun muassa Suomen Urheiluliitto, Ty\xc3\xb6v\xc3\xa4en Urheiluliitto, Suomen Latu, Puolustusvoimat, suojeluskuntaj\xc3\xa4rjest\xc3\xb6 ja Lotta Sv\xc3\xa4rd -j\xc3\xa4rjest\xc3\xb6. J\xc3\xa4rjestelytoimikunnan puheenjohtajana toimi Urho Kekkonen, silloinen Suomen Urheiluliiton puheenjohtaja._NEWLINE_Marssin nimekk\xc3\xa4it\xc3\xa4 suorittajia olivat muun muassa Tahko Pihkala, Tauno Palo, A. I. Virtanen ja Paavo Nurmi. My\xc3\xb6s presidentti Risto Ryti marssi tummassa puvussaan. Dallap\xc3\xa9-orkesteri marssi viihdes\xc3\xa4veli\xc3\xa4 soittaen. Naisia marssijoista oli yli puolet, ja Inarin kunnassa marssi per\xc3\xa4ti 65\xc2\xa0prosenttia asukkaista. _NEWLINE_Marssiin osallistuva sai muistoksi suorituksestaan marssikortin, johon merkittiin henkil\xc3\xb6tietojen lis\xc3\xa4ksi suoritusp\xc3\xa4iv\xc3\xa4 ja tulos. Osanottajan t\xc3\xa4ytt\xc3\xa4mist\xc3\xa4 kahdesta kortista toinen j\xc3\xa4i toimitsijoille. Korttiin merkittiin my\xc3\xb6s marssimerkin lunastaminen. Merkki oli pronssinen rintamerkki. Se maksoi viisi markkaa, ja sen oli suunnitellut Tapio Wirkkala. Rintamerkki oli h\xc3\xa4nen ensimm\xc3\xa4isi\xc3\xa4 t\xc3\xb6it\xc3\xa4\xc3\xa4n._NEWLINE_Kilpailun tulosten laskenta kesti l\xc3\xa4hes kuukauden. Tulos julkistettiin 20. kes\xc3\xa4kuuta. Suomessa suorituksia kirjattiin 1\xc2\xa0507\xc2\xa0111 ja Ruotsissa 943\xc2\xa0952, joten Suomi voitti tuon kamppailun ylivoimaisesti ilman v\xc3\xa4est\xc3\xb6painotuksiakin. Suomi sai Ruotsin kuninkaan Kustaa V:n lahjoittaman voittopalkinnon.'